Diari Oficial de la Generalitat Valenciana


Sumari del DOGV 6582, del 08-08-2011 (2011/8678)

RESOLUCIÓ de 27 de juliol de 2011, del Rectorat de la Universitat Jaume I de Castelló de la Plana, per la qual es publica la Normativa de permanència i progrés per als ensenyaments universitaris oficials de grau i màster de la Universitat Jaume I.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6582

Data del DOGV
:   08-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8678


Data del document
:   27-07-2011

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * Universitat Jaume I
    * programa d'ensenyament
    * títol d'estudis
    * ensenyament superior
    * legislació
    * universitat

RESOLUCIÓ de 27 de juliol de 2011, del Rectorat de la Universitat Jaume I de Castelló de la Plana, per la qual es publica la Normativa de permanència i progrés per als ensenyaments universitaris oficials de grau i màster de la Universitat Jaume I. [2011/8678]  
En l'exercici de les competències que li confereixen els Estatuts de la Universitat Jaume I, aprovats pel Decret 116/2010, de 27 d'agost, del Consell de la Generalitat, i de les competències atribuïdes pels articles 20 i següents de la Llei Orgànica 6/2001, d'Universitats, de 21 de desembre, modificada per la Llei Orgànica 4/2007, de 12 d'abril.   
  
De conformitat amb l'apartat 3 de l'article 46 de la Llei Orgànica 6/2001, de 2 de desembre, d'Universitats, modificada per la Llei 4/2007, de 12 d'abril;   
Vist l'Acord adoptat pel Consell de Govern d'aquesta Universitat, en la sessió ordinària número 11, de 13 de maig de 2011, pel qual s'aprova la Normativa de permanència i progrés per als ensenyaments universitaris oficials de grau i màster de la Universitat Jaume I.  
  
Vist l'informe emès pel Consell d'Universitats sobre la citada Normativa de la Universitat Jaume I, en data 14 de juliol de 2011.  
  
Vist l'Acord d'aprovació de la citada Normativa del Consell Social de la Universitat Jaume I, adoptat en la reunió número 41 del Ple, de data 18 de juliol de 2011, resolc:  
  
Ordenar la publicació de la Normativa de permanència i progrés per als ensenyaments universitaris oficials de grau i màster de la Universitat Jaume I, en els termes establits en l'annex I.   
  
Castelló de la Plana, 27 de juliol de 2011.- El rector: Vicent Climent Jordà.  
  
  
ANNEX I  
  
Normativa de permanència i progrés per als ensenyaments   
universitaris oficials de grau i màster de la Universitat Jaume I  
  
(Aprovada pel Consell de Govern núm. 11, de 13 de maig de 2011)  
  
Preàmbul  
  
La implantació a la Universitat Jaume I dels estudis universitaris oficials de grau, màster i doctorat, regulats pel Reial Decret 1393/2007, de 29 d'octubre, fa indispensable el desenvolupament d'una reglamentació que contemple els nous supòsits que introdueix l'esmentat reial decret en l'ordenació dels ensenyaments universitaris oficials: la modalitat d'estudis a temps parcial, l'estructuració dels ensenyaments mitjançant crèdits ECTS o la generalització dels sistemes d'avaluació continuada.  
Amb la finalitat de donar resposta a la demanda social d'utilització racional dels recursos públics i en virtut de l'autonomia que confereix a les universitats l'article 2.2.f de la Llei Orgànica 6/2001, de 21 de desembre, d'Universitats, per a «l'admissió, règim de permanència i verificació dels coneixements dels estudiants», s'elaboren aquestes Normes de permanència de l'estudiantat de la Universitat Jaume I que busquen combinar equilibradament el dret a rebre educació superior amb l'aprofitament racional dels fons públics destinats a la formació universitària, conjugant-lo amb els necessaris objectius de qualitat i excel·lència.  
Les universitats tenen la responsabilitat d'utilitzar eficaçment els recursos públics que reben per a atendre les necessitats de formació de l'alumnat. La Universitat Jaume I, d'una banda, està obligada a proporcionar a l'estudiantat els mitjans necessaris perquè reben un ensenyament de qualitat i puguen arribar a un rendiment adequat i, l'estudiantat, d'una altra, adquireix el compromís de realitzar una labor intel·lectual pròpia de la seua condició d'estudiant o estudianta amb el suficient aprofitament.  
Així mateix, de conformitat amb l'article 7.1, apartats b) i u) del Reial Decret 1791/2010, pel qual s'aprova l'Estatut de l'Estudiantat Universitari, és necessari que l'estudiantat matriculat en les esmentades titulacions dispose de l'adequada informació oficial sobre l'horitzó temporal en el qual es concretarà la permanència a la Universitat Jaume I, el nombre màxim de convocatòries d'avaluació que poden utilitzar i altres aspectes acadèmics i administratius rellevants.  
  
D'acord amb l'article 46.3 de la citada Llei Orgànica d'Universitats, l'article 4.c de la Llei 2/2003, de 28 de gener, de la Generalitat, de Consells Socials de les Universitat Públiques Valencianes, i l'apartat d) de l'article 40 dels Estatuts de la Universitat, la present normativa de permanència ha de ser aprovada pel Consell Social, amb l'informe previ del Consell de Universitats, a proposta del Consell de Govern de la Universitat Jaume I.  
  
Capítol I  
Disposicions generals  
  
Article 1. Objecte i àmbit d'aplicació  
La present normativa té per objecte regular el règim de permanència i progrés de l'estudiantat matriculat a la Universitat Jaume I en els estudis universitaris oficials de grau i màster, regulats pel Reial Decret 1393/2007, de 29 d'octubre.  
  
Article 2. Modalitats de matrícula  
1. L'estudiantat pot matricular-se en els estudis universitaris oficials que s'imparteixen a la Universitat Jaume I amb una dedicació a l'estudi a temps complet o a temps parcial, d'acord amb les limitacions, terminis i requisits que s'establisquen en les normes de matrícula.  
  
2. El règim de dedicació ordinari de l'estudiantat de la Universitat Jaume I és el de temps complet.  
3. L'estudiantat que, per causes justificades, vulga realitzar estudis a temps parcial ha de sol·licitar aquesta modalitat en el moment de fer la matrícula i presentar una sol·licitud al Registre General en què s'acrediten els motius que li impedeixen realitzar els estudis a temps complet. Així mateix podran presentar-se en els registres i oficines que es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Durant el mateix curs acadèmic no podran autoritzar-se canvis en la modalitat de matrícula.  
  
  
Capítol II  
Estudis de grau  
  
Article 3. Matrícula en els estudis de grau  
1. L'estudiantat de grau de nou ingrés, independentment del règim de dedicació, ha d'ajustar la seua matrícula a allò que dispose la legislació autonòmica a aquest efecte. En segon i posteriors cursos no pot matricular-se d'un nombre de crèdits inferior a 30, excepte en el cas que li queden un nombre inferior de crèdits per a finalitzar els estudis, ni superior a 90 .  
2. L'estudiantat de grau a temps parcial, en segon i posteriors cursos no pot matricular-se d'un nombre de crèdits inferior a 24, excepte en el cas que li queden un nombre inferior de crèdits per a finalitzar els estudis, ni superior a 48.  
3. Quan l'estudiantat es matricule d'assignatures d'un curs està obligat a matricular-se també de totes les assignatures bàsiques que no haja superat dels cursos precedents.  
  
Article 4. Permanència en primer curs  
1. L'estudiantat matriculat per primera vegada en el primer curs d'un estudi de grau a la Universitat Jaume I ha de superar un mínim del 20% del total de crèdits matriculats.   
2. L'estudiantat que no supere aquest mínim pot matricular-se, després d'efectuar la preinscripció, en un estudi de grau diferent. Si no supera aquest mínim en el nou grau, no pot matricular-se de nou a la Universitat Jaume I.  
3. A aquests efectes, les assignatures reconegudes no comptabilitzen com a assignatures superades, excepte les cursades en un programa d'intercanvi.  
  
Article 5. Rendiment acadèmic   
1. L'estudiantat, a temps complet o a temps parcial, que es matricula per segona vegada o successivament en un mateix grau de la Universitat i que durant dos anys acadèmics consecutius no supera almenys el 50% dels crèdits en què es matricula, no té permès matricular-se de nou a la Universitat Jaume I fins que passen dos cursos, comptadors des de l'últim en què no va superar el 50% dels crèdits.  
  
2. No s'han d'aplicar aquestes normes de permanència a l'estudiantat que ha superat el 80% dels crèdits del pla d'estudis.  
3. A aquests efectes, les assignatures reconegudes no comptabilitzen com assignatures superades, excepte les cursades en un programa d'intercanvi.  
  
Capítol III  
Estudis de màster  
  
Article 6. Matrícula en els estudis de màster  
1. L'estudiantat de màster de nou ingrés, independentment del règim de dedicació, ha d'ajustar la seua matricula a allò que dispose la legislació autonòmica a aquest efecte.   
2. En segon i posteriors cursos l'estudiantat, independentment del règim de dedicació, s'ha de matricular entre 12 i 60 crèdits, excepte en el cas que li queden un nombre inferior de crèdits per a finalitzar els estudis.  
  
Article 7. Permanència i rendiment  
1. L'estudiantat matriculat en un estudi de màster de la Universitat Jaume I ha de superar, cada curs acadèmic, almenys el 40% del total de crèdits matriculats.  
2. No s'han d'aplicar aquestes normes de permanència a l'estudiantat que ha superat el 80% dels crèdits del pla d'estudis.  
3. L'estudiantat que no supere aquest mínim pot matricular-se, després d'efectuar la preinscripció, en un estudi de màster diferent. Si no supera aquest mínim en el nou estudi, no pot matricular-se de nou a la Universitat Jaume I.  
4. A aquests efectes, les assignatures reconegudes no comptabilitzen com a assignatures superades, excepte les cursades en un programa d'intercanvi.  
  
Capítol IV  
Disposicions comunes als estudis de grau i màster  
  
Article 8. Nombre màxim de convocatòries  
1. L'estudiantat pot presentar-se a l'avaluació d'una assignatura com a màxim dues vegades per curs acadèmic.  
2. El nombre màxim de convocatòries per assignatura a què té dret l'estudiantat és de quatre. Si esgota les quatre convocatòries l'estudiantat només podrà sol·licitar dues convocatòries addicionals.  
3. L'anul·lació de convocatòria és automàtica si en l'acta d'avaluació corresponent consta la qualificació de «no presentat».   
  
Article 9. Estudiantat amb discapacitat  
1. La Universitat Jaume I promourà l'efectiva adequació d'aquestes Normes de permanència a les necessitats de l'estudiantat amb discapacitat mitjançant la valoració de cada cas concret i l'adopció de les mesures específiques adequades.  
2. A aquests efectes es faculta la Comissió de Permanència per a valorar cada cas concret i adoptar les mesures que resulten pertinents.  
  
  
Article 10. Causes d'exempció  
Les malalties greus o qualsevol altra causa de força major, justificades documentalment, poden ser causa d'exempció total o parcial del compliment d'aquestes Normes. L'estudi i dictamen de les peticions correspon a la Comissió de Permanència, que ha d'informar d'aquestes qüestions a la Comissió d'Assumptes Universitaris del Consell Social.  
  
  
Article 11. Comissió de Permanència  
1. A la Universitat Jaume I es constituirà una comissió de permanència per a tractar i resoldre les qüestions relacionades amb l'aplicació d'aquesta normativa.  
2. La Comissió de Permanència la formen les persones següents:   
  
· Vicerectorat d'Estudiants, Ocupació i Innovació Educativa, que la presideix.  
· Vicerectorat d'Estudis i EEES.   
· Vicerectorat d'Ordenació Acadèmica i Professorat.   
· Personal tècnic del Servei de Gestió de la Docència i Estudiants que actuarà de secretaria.  
· La secretària o secretari del Consell Social.  
· Els deganats de les facultats i la direcció de l'ESTCE.  
· Dos representants de l'estudiantat, un d'estudis de grau i un altre d'estudis de màster, proposats pel Consell de l'Estudiantat, i no afectats per aquesta normativa.  
3. Són funcions de la Comissió de Permanència les següents:  
· Resoldre les sol·licituds d'exempció d'aquesta normativa.  
· Valorar, en cada cas, les mesures que resulten pertinents per a l'estudiantat amb discapacitat.  
· Proposar, si ho estima oportú, la reforma d'aquestes Normes.  
· Resoldre les consultes que sorgisquen de l'aplicació i interpretació de la present normativa, així com proposar les disposicions que siguen necessàries per al seu desenvolupament.  
· Fer el seguiment de l'aplicació d'aquestes Normes i informar el Consell de Govern i el Consell Social.  
  
Article 12. Recursos  
Contra las resolucions de la Comissió de Permanència les persones interessades poden interposar un recurs d'alçada davant del Rectorat de la Universitat en el termini d'un mes comptador a partir de l'endemà de la recepció de la notificació corresponent, d'acord amb els articles 107.1 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Disposicions addicionals   
  
Primera  
A l'estudiantat matriculat en el període formatiu dels programes de doctorat de la Universitat Jaume I se li aplicaran les determinacions establertes en aquesta normativa per als estudis de màster.  
  
Segona  
L'estudiantat de primer i segon cicle que s'adapte al grau corresponent, en qualsevol de les modalitats de matrícula, podrà superar el límit establert de nova matrícula en el primer any, si fora necessari, com a conseqüència del procés de reconeixement i transferència del crèdits superats. En tot cas, no podrà superar el límit màxim de 90 crèdits ECTS.  
  
Disposició Transitòria  
  
Els plans d'estudi de grau i màster ja aprovats que compten amb normativa de progrés, mantindran aquesta normativa fins a que s'aprove la modificació del pla després de la seua acreditació.  
  
Disposició derogatòria  
  
Queden derogades les anteriors normes de permanència aprovades a la Universitat Jaume I.  
  
Entrada en vigor  
La present normativa entrarà en vigor a partir del curs 2011/12.